Mestni muzej Ljubljana

Mestni muzej Ljubljana od ustanovitve leta 1935 domuje v Turjaški palači. V muzeju hranimo več desettisoč muzealij, med katerimi izstopa najstarejše lesno kolo z osjo na svetu. Med odmevnejšimi projekti preteklih let so razstave KOLO 5200, VODA, Emona: mesto v imperiju, Nova doba prihaja! Industrija-delo-kapital ter Srednjeveška Ljubljana.

Z združitvijo Mestnega muzeja Ljubljana in Mestne galerije Ljubljana v največji kulturni javni zavod Muzej in galerije mesta Ljubljane je muzej leta 2009 postal del žive in aktualne muzejsko-galerijske ponudbe, kjer negujemo pristen stik z domačimi in tujimi obiskovalci, z razstavami in dogodki populariziramo zbirke ter vzpodbujamo dialog med dediščino, umetnostjo in izzivi sodobne družbe.